句
作者：章孝標
朝代：唐

paragraphs: 錢塘去國三千里，一道風光任意看。
珠呈夜浦螢無影，鶻坐秋林鳥失行。
昨日見君親下筆，五花牋上黑龍飛。
何人枉折教狼籍，孤負春風長養情。
梅花帶雪飛琴上，柳色和煙入酒中。
阮籍嘯場人步月，子猷看處鳥棲煙。
白練鳥迷山芍藥，紅妝妓妒水林檎。
今日華山秋頂上，聞天長叫在長空。
天風更送新聲出，不放行雲過鳳樓。
昨日天宮吹樂府，六官絃管一時新。
通傳勝事因風月，打破愁腸是酒杯。
姑蘇臺上煙花月，寧負春風簫管聲。
玉輪低月中天曉，金鐸縱風上界秋。
蕭灑竹房塵境外，滿天雲月共清虛。
言若浚川流巨海，戒如秋月挂長空。
金殿月中看擣藥，玉樓風裏聽吹笙。